ועדת הפנים ואיכות הסביבה, כנסת 17, פרוטוקול מספר 8, 2006-05-31 09:30

גאלב מג'אדלה: בוקר טוב, אני פותח את ישיבת ועדת הפנים ואיכות הסביבה, ראשית, אבקש ממי שלא מייצג את משרדי הממשלה, לעזוב את החדר בבקשה.

מירי פרנקל-שור: אנחנו צריכים לשמוע את הארגונים.

גאלב מג'אדלה: לא, היום אני לא שומע ארגונים, היום רק חברי הכנסת ומשרדי הממשלה.

מירי פרנקל-שור: אבל הוגשה הצעה, שלחנו אותה אתמול מאוחר בלילה.

גאלב מג'אדלה: אז שהמסמך יהיה כאן ואנחנו נתייחס לזה.

מירי פרנקל-שור: המסמך הופץ אתמול בחצות.

מירי פרנקל-שור: אנשים שהיו מעורבים בתהליך לא יוכלו להתייחס לנושא הזה מכיוון שהם התייחסו לנושא שעלה בהצעת החוק הממשלתית.

מירי פרנקל-שור: כרגע, מה שמונח על השולחן, בעקבות הישיבה שהיתה אתמול ובעקבות ההחלטה שהתקבלה בוועדה, ניסחנו את ההחלטה והפצנו אותה.

מירי פרנקל-שור: היום אנחנו אמורים לקבל את ההערות על ההחלטה שקיבלה אתמול הוועדה.

גאלב מג'אדלה: לא, אתמול.

מירי פרנקל-שור: איך אתמול, הפצנו את זה רק אתמול בחצות הלילה.

גאלב מג'אדלה: אז יכלו לומר את עמדתם אתמול.

מירי פרנקל-שור: מתי?

גאלב מג'אדלה: בלילה.

גאלב מג'אדלה: "אדם טבע ודין" נמצאים כאן?

מירי פרנקל-שור: הם יצאו.

גאלב מג'אדלה: אבקש רק את חברי הוועדה ונציגי ממשלה.

גאלב מג'אדלה: מלבדם, כל מי שנמצא כאן, אבקש לעזוב את החדר.

גאלב מג'אדלה: "אדם טבע ודין" העבירו מסמך?

מירי פרנקל-שור: אדוני היושב ראש, המסמך הופץ אתמול בחצות.

מירי פרנקל-שור: לא שלחתי את זה לבתים, שלחנו למשרדים.

מירי פרנקל-שור: אנשים ראו את הפקס היום.

מירי פרנקל-שור: קיבלתי חלק מההערות, אבל טרם אנשים הצליחו להתייחס לכל ההסדר שמונח כאן.

מירי פרנקל-שור: כמו שאמרתי, יש גם הערות מהותיות להסדר.

גאלב מג'אדלה: יש הערות מהותיות לשני משרדי הממשלה, משרד האוצר והמשרד לאיכות הסביבה.

גאלב מג'אדלה: "אדם טבע ודין" שלחו מסמך?

מירי פרנקל-שור: אדוני היושב ראש, "אדם טבע ודין" כנראה לא הספיקו לשלוח את ההערות מכיוון שהמסמך הגיע אליהם רק הבוקר ועוד לא הספקתי לדבר אתם.

גאלב מג'אדלה: לא צריך לדבר אתם, הם צריכים להגיב למסמך.

מירי פרנקל-שור: הם היו שותפים לאורך כל הדרך, כולם היו שותפים וחבל.

גאלב מג'אדלה: אני לא צריך לדבר אתם, אני צריך לקבל מסמך.

גאלב מג'אדלה: אתמול סיכמנו, כל מי שיש לו מה לומר בעניין ההסדר המוצע, במקום לפצל את החוק, ללכת להצעה של קרן ייעודית, בהדרגה.

גאלב מג'אדלה: אתמול היינו יותר מדי ברורים.

גאלב מג'אדלה: הצענו להקים קרן ייעודית, דבר שלא מקובל כל כך על האוצר.

גאלב מג'אדלה: אמרנו, כל הפרטים הטכניים, כיצד תקום הקרן הייעודית, זה לשלב מאוחר יותר, אבל במהות הצענו, שהדבר הזה יהיה בהדרגה.

גאלב מג'אדלה: הצענו קרן ייעודית שתבוצע בהדרגה, בהתחשב במצבו של השלטון המקומי.

גאלב מג'אדלה: 2006, היות ואנחנו באמצע שנת תקציב, לא נפעיל אותה.

גאלב מג'אדלה: ב-2007-2008-2009-2010-2011, נפעיל אותה לרשויות החלשות.

גאלב מג'אדלה: לרשויות החזקות שלא נמצאות בתוכניות הבראה, נפעיל לשלוש שנים.

גאלב מג'אדלה: המסמך בפניכם.

גאלב מג'אדלה: נראה לי שזה טוב יותר מאשר לפצל את החוק.

יצחק אהרונוביץ': שאלת הבהרה, מה מקור הקרן, מאיפה הכסף לקרן?

מירי פרנקל-שור: בעקבות החלטת הוועדה, הפצנו נוסח שאמור לשקף את החלטת הוועדה.

מירי פרנקל-שור: אני מציעה שתינתן זכות דיבור לנציג המשרד לאיכות הסביבה מכיוון שהערות המשרד לאיכות הסביבה הן הערות מהותיות להצעה.

מירי פרנקל-שור: הערות משרד האוצר מתייחסות ספציפית להצעה אבל כפי שהודיע לי האוצר אתמול, האוצר אינו תומך בהצעה שמונחת כרגע על שולחן הוועדה.

מירי פרנקל-שור: אני מציעה שנתחיל בהערה מהותית של המשרד לאיכות הסביבה.

גאלב מג'אדלה: בבקשה, המשרד לאיכות הסביבה.

ג'ורג' פדרסון: אדוני היושב ראש, חברי הכנסת, ההערה היא מהותית, ההיטל מוטל על מפעיל האתר, חלקם הם גורמים פרטיים, כך זה מוגדר בחוק.

ג'ורג' פדרסון: ההצעה לעשות דיפרנציאציה בין רשויות בתוכנית הבראה לרשויות מאוזנות - בשביל לתמוך על פי חברי הכנסת, מקומה לדעתי לא בדיפרנציאציה בהטלת ההיטל אלא אולי בחלוקת הכספים שיקבלו מההיטל וייכנסו לקרן כזאת או אחרת.

גאלב מג'אדלה: אולי לא.

ג'ורג' פדרסון: יכול להיות, אבל בגלל שכרגע ההיטל מוטל על מפעיל האתר.

ג'ורג' פדרסון: העמדה של המשרד לאיכות הסביבה, בתור מי שבחן את כל המנגנון של ההיטל מבחינה כלכלית, שההיטל צריך להיות שוויוני על מפעילי האתר.

ג'ורג' פדרסון: אם רוצים לעשות דיפרנציציה שתביא לידי ביטוי את העיקרון של תמיכה ברשויות לפי רשות מאוזנת ובהבראה, זה צריך לבוא בשלב חלוקת הכספים, לפי קריטריונים כאלה ואחרים, מהקרן או מאיפה שזה יהיה, לא בשלב הטלת ההיטל, זה יכול ליצור עיוותים שיכולים לקרקע את כל מערך היטל ההטמנה.

ג'ורג' פדרסון: הכלל צריך להיות אחיד על מפעילי האתר ולא להכניס את העיקרון של רשויות מקומיות בשלב הזה של גביית ההיטל והטלת ההיטל.

גאלב מג'אדלה: אז אתה עכשיו בצד של הרשויות המקומיות, לא בנושא של איכות סביבה.

ג'ורג' פדרסון: אני אומר שאפשר להשיג את שתי המטרות.

ג'ורג' פדרסון: האחת, החשיבות של ההיטל מבחינת מה שהוא יתרום לשוק הפסולת ועידוד המחזור.

ג'ורג' פדרסון: אבל יחד עם זאת, יביא לידי ביטוי את העיקרון שקבעו חברי הכנסת אתמול בוועדה, למצוא את הדרך לתמוך ברשויות.

ג'ורג' פדרסון: לדעתי, ההצעה שמנוסחת לא מתאימה בדיוק למטרה, אפשר לתת את המטרה ואת הקריטריונים בשלב חלוקת הכספים.

גאלב מג'אדלה: אתה יודע שאפשר לעשות את זה גם בשלב מאוחר יותר, זה לא מונע לאשר את ההצעה כרגע.

גאלב מג'אדלה: הדברים שלך, אני לא אומר כרגע אם הם בסדר או לא, אני רוצה לבחון את זה, כדי לבחון זאת צריך את אנשי המקצוע, כלכלנים, אנשי אוצר, השלטון המקומי יחד אתנו.

גאלב מג'אדלה: אני מוכן לבחון את ההצעה, תעלו אותה בכתב.

גאלב מג'אדלה: אני מוכן להתחייב, כאשר נתחיל לדון בזה הלכה למעשה, ניקח את זה בחשבון כי לנו יש מטרה אחת, לא להקשות על הרשויות המקומיות, לדאוג שהרכבת תתחיל לנוע על המסילה וזה לא נוגד את דבריך.

גאלב מג'אדלה: נציג האוצר בבקשה.

אודי בן-דרור: אמרנו אתמול ואני אומר שוב, יש לנו הסכמה עם המשרד לאיכות הסביבה, גם אם זה לא כתוב בנוסח ולא מוקמת קרן ייעודית, שכספי ההיטל יחזרו לתחום של פסולת, הטמנה והשבה.

אודי בן-דרור: לקחת היטל ולהפנות אותו לקרן ייעודית, זה דבר שאנחנו לא יכולים לתמוך בו.

גאלב מג'אדלה: מתנגדים לו עקרונית, לא שיניתם דעתכם.

אביגדור יצחקי: אני יכול לשאול שאלה את נציג האוצר?

אביגדור יצחקי: אני הבנתי אחרת.

אביגדור יצחקי: הבנתי שבכוונת האוצר לייעד את הכסף הזה לנושא מחזור הפסולת.

אודי בן-דרור: אמת.

אודי בן-דרור: זה מה שאמרתי.

אודי בן-דרור: אם לא הובנתי כראוי - - -

אביגדור יצחקי: השאלה, איך אתם מתכוונים לעשות את זה, באיזה דרך, על מנת שחברי הוועדה יבינו שהכסף הזה יגיע למחזור?

גאלב מג'אדלה: השאלה שלך טובה מאוד, היא יכולה לקבל מענה בשלב הבא.

גאלב מג'אדלה: אנחנו עומדים על כך שהכסף הזה "ייצבע".

גאלב מג'אדלה: האוצר צריך להבין, אני אומר לך את זה כחבר קואליציה, שגם אנשים נוספים במדינה חושבים על טובת האזרח פרט לאוצר.

גאלב מג'אדלה: אנחנו מבקשים "לצבוע" את הכסף.

אביגדור יצחקי: הם מסכימים "לצבוע" את הכסף.

מירי פרנקל-שור: חבר הכנסת יצחקי, הועלו שתי הצעות בוועדה, המחלוקת היתה - - -

מאיר פרוש: יש הרבה דוגמאות ברשויות, למשל, קח את היטל השבחה, גם הוא מסומן לדבר מסוים, האם הכסף הולך למטרה?

מאיר פרוש: ממש לא.

מאיר פרוש: זה מה ששואל חבר הכנסת יצחקי, מאיפה אני יודע שהכסף הזה אכן הולך לעניין הזה?

גאלב מג'אדלה: חבר הכנסת פרוש, בשביל זה אנחנו כאן, כדי לדאוג לזה.

מאיר פרוש: איך תדאג לזה?

גאלב מג'אדלה: אנחנו נדאג לזה, אני אוכיח לך, תהיה רגוע.

שי חרמש: 56 שנה אנחנו צריכים את ה-10% לרשויות של היטל השבחה - - -

גאלב מג'אדלה: חבר הכנסת חרמש, עם כל הכבוד, חוק זה חוק, האוצר יכבד את החוק וגם אנחנו נכבד את החוק.

מאיר פרוש: למה שהוא יכבד?

גאלב מג'אדלה: חבר הכנסת פרוש, אני אגיד לך למה, משום שלכנסת יש גם כוח.

מאיר פרוש: איזה כוח?

גאלב מג'אדלה: אז מה אתה עושה כאן?

גאלב מג'אדלה: אם אתה מזלזל בכוח שלך, מה אתה עושה כאן?

מאיר פרוש: לא באתי להתנצח, אני באמת שואל, אני רוצה לחזק את הדברים של חבר הכנסת יצחקי.

אביגדור יצחקי: לא קיבלתי תשובה, איך מבטיחים שהכספים שיתקבלו - אני רוצה לשאול את היועץ המשפטי, הוא לא מתייחס למצב הרשויות, לקחת כסף ממי שאין לו, זה קצת בעייתי, מחוקקים חוקים ולא יהיה מאיפה לשלם.

אביגדור יצחקי: יש הרבה חוקים שמוטלים אבל אין להם כסף.

אודי בן-דרור: ההבטחה שלנו היא לא באמצעות חקיקה, אני מודיע לפרוטוקול, זה על דעת הממונים עליי בכל הדרגים, הכסף הזה יוחזר.

אודי בן-דרור: מדובר על תוכנית, איך עושים את זה בירידה לפרטים, זה משהו שעדיין לא קיים ולכן אי אפשר להציג, אבל זה כבר בדיונים ואנחנו מצהירים לפרוטוקול, שזאת הכוונה.

גאלב מג'אדלה: אנחנו מכירים מקרים נוספים, שכסף שהיה מיועד - לא עבר ולכן אנחנו זקוקים לחקיקה.

מירי פרנקל-שור: אני רוצה לענות לחבר הכנסת יצחקי.

מירי פרנקל-שור: הנושא של היטל הטמנה מצוי כיום בחוק שמירת הניקיון עוד משנת 2000.

מירי פרנקל-שור: הוגש בג"ץ, כיוון שלא הותקנו תקנות איך להעביר את הקרן, התקנות הגיעו לשולחן הוועדה כאשר חבר הכנסת יורי שטרן היה יו"ר הוועדה ולא ניתן היה לקדם את התקנות בגלל המחלוקת שקיימת בין האוצר לבין השלטון המקומי בעניין מימון היטל הטמנה.

מירי פרנקל-שור: קיימות שתי אפשרויות בפתרון הבעיה.

מירי פרנקל-שור: או שהאוצר, לדעת חברי הוועדה, "ייצבע" את הכסף בתקציב, זה יהיה כסף בתקציב שייועד לנושא ההטמנה, או להעלות לשולחן הדיונים את הנושא של קרן ייעודית.

מירי פרנקל-שור: מדוע קרן ייעודית?

מירי פרנקל-שור: מכיוון שאם האוצר לא מוכן "לצבוע" את הכסף בתקציב המדינה לנושא הייעוד והעזרה לפיתוח התשתיות והמחזור, לא ניתן יהיה להבטיח אלא על פי הסכמות את מטרות הכסף.

מירי פרנקל-שור: לשאלתו של חבר הכנסת אהרונוביץ, מה מקור הכסף, זה בהצעת החוק הממשלתית, אנחנו מתבססים על הצעת החוק הממשלתית, שמפעיל האתר ייגבה את הכסף, את ההיטל, ממי שמביא את הפסולת.

מירי פרנקל-שור: ההסדר לא מתחיל מראשיתו בהצעת החוק, אם אתה קורא את ההסדר אתה לא מבין מי אמור לשלם.

מירי פרנקל-שור: ההצעה מתחילה באמצע.

מירי פרנקל-שור: מגיעה הפסולת למטמנה, החובה מוטלת על המפעיל לגבות את הכסף ממי שהביא את הפסולת.

שי חרמש: לא ברור, מי מביא פסולת?

מירי פרנקל-שור: לא תמיד ברור מה מקור הפסולת.

מירי פרנקל-שור: אתה מכיר את המשאית שמגיעה אבל לעולם לא תדע מה המקור - - -

שי חרמש: לכן זה ירד אל הרשות.

גאלב מג'אדלה: חבר הכנסת חרמש אמרנו אתמול, שיש עוד הכנסות תחת הכותרת "קנסות", ממפעלים מזהמים ומפעלים שגורמים לפסולת, מפעלים תעשייתיים.

גאלב מג'אדלה: אנחנו רוצים שהמשרד לאיכות הסביבה יעשה אכיפה טובה כי יש לו עניין להכניס כסף לקרן הזאת.

גאלב מג'אדלה: לא נפתח זאת עכשיו, זה יבוא בהמשך.

גאלב מג'אדלה: אני מבטיח לך, שנשב, נדון בזה, יש לנו מספיק זמן, לא נטיל על החלשים, שתהיה לנו קרן ייעודית שתענה על הדרישה.

מאיר פרוש: אני רוצה לומר לך ואני בטוח שאתה יודע את זה, ברשויות המקומיות יש כל מיני סוגי אגרות, למשל, ההיסטוריה של ארנונה שעליה באים תיקונים משנות החמישים, כאשר באו לשערך מהו החיוב שצריך להטיל על הארנונה, מזה נולד המושג של אגרת היטל אשפה, שבא לפי גודל מכולות.

מאיר פרוש: אני לא יודע שהדבר הזה של אגרת פינוי אשפה חסך מהאזרחים שלא ישלמו אגרות בגין ארנונה על דברים אחרים.

מאיר פרוש: לדוגמה, למה צריך להכניס היטל חדש ולא ללכת על פי המכולות שיפונו?

מאיר פרוש: למה צריך לעשות אגרה חדשה?

גאלב מג'אדלה: מה אתה מציע?

מאיר פרוש: לא לקדם את זה.

גאלב מג'אדלה: איך החברה הישראלית תתמודד עם הבעיה?

גאלב מג'אדלה: איך נדאג שמחר בבוקר לא תהיה פסולת ליד ביתך, אחר כך גם שלא תזהם לך את האוויר ולא תפגע לך באיכות החיים?

מאיר פרוש: אני רוצה לדעת, במסגרת ההיטלים שיש באגרת פינוי אשפה, לפי כמות של מכולות, האם זה לא פותר את הבעיה?

גאלב מג'אדלה: לא, לא פותר.

מאיר פרוש: למה לא פותר?

גאלב מג'אדלה: אני לא מתכוון להתחיל את הדיון מהתחלה.

גאלב מג'אדלה: כל הצעה ראויה שתבוא ממך, נתחשב בה במסגרת הדיונים.

יעקב מרגי: אין ספק שנושא הטיפול בפסולת במדינה לוקה בחסר.

יעקב מרגי: בכל נושא המחזור, אנחנו "מפגרים" אחרי מדינות רבות בעולם.

יעקב מרגי: היושב ראש צריך להתעקש מול האוצר שתהיה קרן ייעודית.

גאלב מג'אדלה: בעזרתכם ובעזרת ה'.

יעקב מרגי: האוצר הוכיח לנו, שהנוסחה קבועה אצלו, הוא מתמיד, הוא עקשן, הזמן עובד לטובתו, לכן אנחנו נתעקש על קרן ייעודית, אנחנו לא סומכים על זה שתעבירו את זה אך ורק, אם בכלל, לכן, אנחנו רוצים קצת ירוק וקצת איכות סביבה.

יעקב מרגי: לא צריך "לקבור" כל דבר שהוא ענייני.

יעקב מרגי: אנחנו צריכים לעודד את המחזור ולכן נמשיך בקו הזה.

גאלב מג'אדלה: יכולתי לקבל את הצעתו של חבר הכנסת יצחקי, לפצל את החוק.

אביגדור יצחקי: נכון.

גאלב מג'אדלה: לא נכון, כי בשנה הבאה נהיה באותה מהדורה, לפנינו שבע שנים באותה מהדורה.

שי חרמש: זה ממילא לא חל ב-2006, מה בוער לך?

גאלב מג'אדלה: אני אגיד לך מה בוער, שבעוד חודש, כאשר נתחיל את הדיון על תקציב 2007, לא ניכנס - - -

יצחק אהרונוביץ': אבל למה בחוק ההסדרים, יש לך קיץ שלם לדון על זה.

שי חרמש: זה חוק צולע.

גאלב מג'אדלה: חבר הכנסת חרמש, רק כך אפשר להניע את המערכת ולעלות על הפסים.

גאלב מג'אדלה: רק כך, אין דרך אחרת.

גאלב מג'אדלה: אם הם מנסים להשתמש נגדנו בחוק ההסדרים, אנחנו נשתמש בו לטובת האזרח.

שי חרמש: נדמה לך.

גאלב מג'אדלה: אני עוד אפתיע אותך.

שי חרמש: זה חוק צולע.

גאלב מג'אדלה: יש כאן הרבה חוקים צולעים, אנחנו רוצים לתקן אותם.

שי חרמש: להוסיף עוד אחד?

גאלב מג'אדלה: לא, רוצים לתקן אותם.

אביגדור יצחקי: כולנו בעד שהאשפה, מכל סוג, תמוחזר.

אביגדור יצחקי: אבל יש לכך שלושה אלמנטים.

אביגדור יצחקי: האחד, שהמקור הכספי הוא בעייתי וזאת אולי הבעיה הגדולה שלנו.

אביגדור יצחקי: כולנו יודעים את מצבן של הרשויות המקומיות, במהלך הקדנציה הזאת תצטרך להידרש בכל יום – כמי שעסק בזה הרבה שנים, להטיל עלויות נוספות, גם אם זה בהדרגה - - -

גאלב מג'אדלה: אז שהאוצר ישים 20 מיליון שקל.

מירי פרנקל-שור: אני רוצה לומר משהו לחבר הכנסת יצחקי, שמרכז השלטון המקומי תומך בהצעה.

אביגדור יצחקי: יש לי דעה משלי.

אביגדור יצחקי: דבר שני חשוב מאוד, אין היום מספיק מכשירים במדינת ישראל על מנת למחזר את הנושא של פסולת.

אביגדור יצחקי: למשל פסולת בנייה, הוקם משהו "מעפן" באתר בנייה, ביוזמה פרטית, שאמור לשאת את עצמו באיזה שהיא צורה.

אביגדור יצחקי: אני לא רואה שהדבר הזה קם.

אביגדור יצחקי: לכן, מדינת ישראל צריכה להביא למצב, שמפעלי המיחזור שלה הם כאלה – קח למשל את הנושא של מיחזור בקבוקים ופחיות, עד היום החברה המפוארת לא הצליחה להביא מכשירים נאותים על מנת שהאזרח יביא את הבקבוקים, יכניס למכשירים, יקבל את התמורה וילך.

אביגדור יצחקי: אני לא נמצא הרבה בסופר, אבל הפעם היחידה שהייתי, כולם עומדים בקופה הראשית ואומרים, המכונה לא עובדת.

גאלב מג'אדלה: היא לא עובדת בכוונה תחילה.

שי חרמש: יש קבלני ביניים.

אביגדור יצחקי: דבר נוסף, אין ספק שצריך לייצר מקור כספי, אבל צריך לחשוב גם איך הכסף הזה מנוהל, זה לא מספיק שאתה מקים קרן.

אביגדור יצחקי: מישהו צריך לנהל את הקרן, צריכים להיות קריטריונים, איך מחלקים את הכסף, איך מעבירים את הכסף, איפה משקיעים את הכסף, מי בדירקטוריון וכו'.

גאלב מג'אדלה: כל הדברים החשובים שמנית יכולים לבוא בדיונים הבאים לאחר שהיום נחליט על הקמת קרן ייעודית?

אביגדור יצחקי: אל"ף, אני חושב שכן.

גאלב מג'אדלה: מצוין, מספיק.

אביגדור יצחקי: בהסתייגות אחת.

אביגדור יצחקי: אני חושב שכן אבל בהסתייגות אחת, שאותה קרן שאתה מדבר עליה, מהרגע שאתה עושה אותה קרן ייעודית, את המנגנון, את השתתפות בעלי הנציגויות, עכשיו מתחילה פוליטיקה ואנחנו לא רוצים להכניס את הנושא של המחזור במדינת ישראל לתחום הפוליטי.

אביגדור יצחקי: אני רוצה קרן שבה אני יודע מיהם אנשי הציבור, מה ההשפעה של איכות הסביבה, מה ההשפעה של ועדת הפנים, מה ההשפעה של האוצר.

גאלב מג'אדלה: אני רוצה להרגיע אותך, השאלות שלך טובות וענייניות שאני רוצה להתמודד אתן אחת לאחת.

גאלב מג'אדלה: אני מתחייב כאן בפני חברי הוועדה, כל המשרדים המקצועיים הממשלתיים, נשתף את כל הגורמים המקצועיים ונתחשב בדעתם.

גאלב מג'אדלה: יש דברים מפורטים בהצעה, אני גם מתחייב, שלא תהיה פוליטיקה, לא של קואליציה, לא של אופוזיציה.

גאלב מג'אדלה: עכשיו אתה רגוע?

גאלב מג'אדלה: תודה רבה.

מירי פרנקל-שור: עמוד 2, סעיף 11ב.

מירי פרנקל-שור: (ג), אנחנו קובעים, למרות שהכסף הולך לקרן הקיימת, קרן לשמירת הניקיון, ראינו את הנהלת הקרן והתמודדנו עם השאלה שהעלה חבר הכנסת יצחקי, עם הרכב הקרן שלדעתנו לא היה מתאים, לפיכך אנחנו מציעים, בנוסף לכך שהכסף יתנהל בחשבון נפרד, שתהיה הנהלה מיוחדת עם האנשים המציעים, שלדעתנו הם האנשים המתאימים להוביל את הכסף ולנתב את הכספים שמגיעים לקרן על מנת שהמטרות יושגו.

מירי פרנקל-שור: הנציגים הם נציגי ציבור, היושב ראש הוא המנהל הכללי של המשרד לאיכות הסביבה, חשב המשרד לאיכות הסביבה, נציג המשרד לאיכות הסביבה נוסף שימונה על ידי השר, נציג משרד האוצר, נציג השלטון המקומי, נציג הירוקים ונציג מומחה לענייני מחזור.

חנא סוייד: גם בהצעה המקורית וגם בהצעה החלופית אנחנו מחטיאים את המטרה.

גאלב מג'אדלה: ההצעה המקורית היא לפצל.

חנא סוייד: לא, המקורית, כלומר מה שהיה בחוק ההסדרים, בלי הקרן הייעודית שדיברת עליה.

חנא סוייד: אנחנו מחטיאים את המטרה.

חנא סוייד: אם יש כוונה אמיתית לעודד את המיחזור במדינה, אני חושב שזה לא נעשה מהיום למחר, גם כדי לעשות מיחזור צריך תשתית.

חנא סוייד: אני לא מאמין שמחר בבוקר יש תשתית, אני לא חושב שלכבודו של המשרד לאיכות הסביבה לבוא בהצעה כזאת בשליפה ולהחזיר את עקרון המיחזור לחיים במדינת ישראל.

חנא סוייד: זה נושא מאוד כבד.

חנא סוייד: לכן, לדעתי הפתרון הטוב ביותר שהוצע כאן זה לפצל, לבוא עם חוק מסודר, עם חשיבה כוללנית לגבי עניין המחזור.

חנא סוייד: לא יכול להיות אחרת.

חנא סוייד: זה יפגע גם במחזור וגם ברשויות ולא נשיג מזה דבר.

גאלב מג'אדלה: אם מפצלים, מתחילים לדון בזה בשבוע הבא.

חנא סוייד: אדוני היושב ראש, אני מבטיח לך, שגם אם מחוקקים את החוק הזה, לא יתחילו לגבות מייד מהרשויות.

חנא סוייד: אתה מדבר על קרן רב שנתית, אתה לא מקבל את הכסף חד פעמי, מדובר ב-10-20 מיליון שקלים בשנה הראשונה - - -

גאלב מג'אדלה: אתה אומר, צריך לחשוב במחשבה תחילה, החיפזון מן השטן, אני מקבל את כל זה.

גאלב מג'אדלה: יש לי חצי שנה, מיוני ועד דצמבר, להתחיל לחשוב כפי שאתה מציע.

שי חרמש: הדבר הוא חסר תקדים.

אביגדור יצחקי: ברשימת האנשים והנציגים המוצעים, הייתי פעם פקיד, אני אומר לך שצריך להרבות בנציגי ציבור - - -

גאלב מג'אדלה: ברצון, נוסיף, הכול פתוח.

אביגדור יצחקי: הבעיה שאתה יכול רק להוסיף, אתה לא יכול להוריד.

גאלב מג'אדלה: נוסיף, לא נוריד, נוסיף.

אביגדור יצחקי: לא, צריך להוריד, ולהוסיף נציגי ציבור.

אביגדור יצחקי: אם רוצים עוד קופה לאיכות הסביבה, זה בסדר.

גאלב מג'אדלה: אני גמיש, תבוא עם דברים לטובת העניין, בכבוד רב.

דב חנין: אדוני היושב ראש, אני חושב שאנחנו נמצאים במצב מיוחד במינו, לקואליציה יש רק נציג אחד בוועדה הזאת וזה היושב ראש, שלוחם ומנסה לקדם חוק שהממשלה הביאה אותו בפני הכנסת.

אביגדור יצחקי: זה בתום לב וראוי להערכה.

דב חנין: כל הדברים שאני אומר הם מתוך הערכה לעבודתו של היושב ראש.

גאלב מג'אדלה: כשהוא היה ראש מועצה, מצבן היה טוב יותר.

דב חנין: הוא היה ראש מועצה מצוין, אבל הוא גם מכיר את המועצות המקומיות שבסביבתו.

דב חנין: התוצאה שאנחנו צריכים לחשוש ממנה, שניצור מנגנון, בגלל שהרשות המקומית לא תוכל לעמוד בו, הזבל לא יעבור לאתר ההטמנה, הזבל יישאר כי לא יהיה כסף, הרשות תחליט שהיא מעדיפה לא להתעסק עם אתרי ההטמנה ולא לשלם את הכסף לאתר ההטמנה.

גאלב מג'אדלה: אז מה היא תעשה עם הזבל אם היא לא תעביר אותו?

דב חנין: אני לא יודע.

דב חנין: אתמול קראתי דין וחשבון על אתרי פסולת פיראטיים.

דב חנין: לצערי, רשויות מקומיות משתפות פעולה, בלית ברירה, עם אתרי פסולת פירטיים.

דב חנין: אין להן כסף לאתרי הטמנה מסודרים.

דב חנין: אני יודע שבגליל יש המון אתרים פיראטיים כאלה, בכל כפר ובכל מקום, הרבה יותר גרוע - - -

יעקב מרגי: שהמשרד לאיכות הסביבה יעשה את העבודה, שיכניס עבריינים לכלא.

שי חרמש: במקום לאכוף חוק הם מטילים מיסים.

דב חנין: אני הצעתי, המנגנון בהצעה המתוקנת בסעיף 11א רבתי, (א) (2), לדעתי הוא לא מנגנון מספק.

דב חנין: קודם כול, הוא מנגנון שחל רק על רשויות שיש להן תוכניות הבראה.

דב חנין: אנחנו יודעים שיש הרבה מאוד רשויות מקומיות, שהמצב הכלכלי שלהן הוא קטסטרופאלי והן לא בתוכניות הבראה.

דב חנין: יש רשויות לא מעטות כאלה.

דב חנין: אנחנו לא מתחשבים ברשויות האלה, הרשויות האלה, מ-1 בינואר 2007, צריכות להיכלל במסלול הרגיל.

דב חנין: אני הצעתי מנגנון אחר, שהמנגנון יאמר מפורשות, שכל הכסף חוזר לרשויות המקומיות דרך הקרן הייעודית.

יעקב מרגי: למה?

דב חנין: למטרות סביבתיות.

יעקב מרגי: אתה סומך על הרשויות המקומיות יותר מקרן ייעודית?

דב חנין: לא.

דב חנין: הרעיון שלי הוא כזה, מצד אחד יש קרן ייעודית, המטרות של הוצאת הכסף הן מטרות ייעודיות ורק המטרות האלה.

דב חנין: מצד שני, הכסף עובר דרך הרשויות המקומיות והוא מחולק וניתן לרשויות המקומיות בהתאם למיקומן באשכולות למ"ס.

דב חנין: כך שאנחנו יוצרים מנגנון שבעצם מחלק את הכסף מחדש, לטיפול במפגעים סביבתיים, אך ורק במפגעים סביבתיים, לפי קריטריונים סוציו-אקונומיים.

דב חנין: כך אנחנו בעצם מחזקים את אלה שאנחנו רוצים לחזק אותם, את אלה החלשים שאין להם כסף לטפל במפגעי סביבה.

יעקב מרגי: אני לא רוצה לתת להן תשלום משכורות, הן משלמות יותר מדי משכורות.

דב חנין: יש לך הערות אחרות אליהן, תעיר אותן בהזדמנות.

דב חנין: בשורה התחתונה אני רוצה לומר, אם הרעיון הזה לא נעשה בשלמותו, לא תהיה לי ברירה אלא לתמוך בפיצול החוק, כמו דעת הקואליציה כאן.

דב חנין: אנחנו צריכים להסתכל על הצד הסביבתי - - -

גאלב מג'אדלה: הקואליציה לא הודיעה כך.

דב חנין: יושב ראש הקואליציה.

גאלב מג'אדלה: יש כאן חופש הצבעה.

דוד אזולאי: אדוני היושב ראש, יש כאן כמה דברים, הזכיר כאן חבר הכנסת אביגדור יצחקי, לגבי חברי הנהלה, זאת ועדה של המשרד לאיכות הסביבה, ההנהלה שייכת למשרד לאיכות הסביבה, מתוך שבעה חברים, חמישה הם מתוך המשרד לאיכות הסביבה, נציג האוצר ונציג השלטון המקומי.

דוד אזולאי: הייתי רוצה לראות יותר את נציגי השלטון המקומי.

מירי פרנקל-שור: יש.

דוד אזולאי: יש אחד.

יורי שטרן: גם של הארגונים הירוקים.

דוד אזולאי: להרחיב את ההנהלה - - -

גאלב מג'אדלה: תמיד אפשר.

דוד אזולאי: זאת הבעיה, לא הייתי רוצה להרחיב את ההנהלה כי אז אני מקבל גוף מסורבל, אנחנו לא צריכים את זה.

דוד אזולאי: מתוך שבעה חברים, אפשר לצמצם את מספר הנציגים של המשרד לאיכות הסביבה, לתת יותר נציגים למשרד הפנים, לשלטון המקומי.

דוד אזולאי: אני לא מסתפק בזה, מי שצריך לשלם את רוב הכסף זה השלטון המקומי.

מירי פרנקל-שור: אנחנו צריכים להתאים את ההנהלה למטרה.

מירי פרנקל-שור: הייעוד של הכספים, איך אתה מפתח את המחזור.

דוד אזולאי: מי כמו ראשי רשויות יכולים לתת רעיונות לפיתוח.

מירי פרנקל-שור: בוא נראה את האיזון.

מירי פרנקל-שור: אולי כדאי להתחיל לקרוא את ההצעה ואז נעבור סעיף סעיף.

גאלב מג'אדלה: אני חוזר ואומר, ההצעה הזאת היא הצעה שאנחנו יכולים להוסיף, לשפר, לא כל החוכמה נמצאת בהצעה כרגע מכיוון שזה נעשה בזמן דחוק.

גאלב מג'אדלה: אני חוזר ואומר, תמיד נוכל לשנות, להוסיף, במה שהחברים ישכילו אותנו, גם אנשי המקצוע, בכבוד הראוי.

גאלב מג'אדלה: היום עמדתי היא אחת ועקרונית, במקום לפצל, מי יודע אם בעוד חצי שנה נדון או לא נדון, תהיה סחבת, קואליציה אחרת, אני מציע שנעלה היום את הרכבת על הפסים ובהמשך נטפל בזה כמו שצריך.

אודי בן דרור: אני רוצה לומר לפרוטוקול, ששר האוצר יגיש הסתייגות להצעת החוק, סביר להניח שהתוכן יהיה, להחזיר את הנוסח לקדמותו.

מאיר פרוש: ההצעה לא מקובלת על האוצר?

גאלב מג'אדלה: חבר הכנסת פרוש, האוצר לא רוצה שתקום קרן ייעודית כי אז מתחיל תהליך.

מאיר פרוש: אז למה נתת להם כל כך הרבה נציגים?

גאלב מג'אדלה: יש הבדל בין נציגים לבין העיקרון.

דוד אזולאי: האוצר מתכוון להתנגד להצעה.

יעקב מרגי: זה מחזק אותנו להצביע בעד.

אודי בן-דרור: כמובן שההעדפה שלנו היא לפצל, אם זה לא יפוצל - - -

אביגדור יצחקי: אנחנו רוצים לפצל כדי להגיע לדברים מוסכמים, נפצל ונסיים עד סוף המושב.

דוד אזולאי: חבר הכנסת אביגדור יצחקי, אולי תרים טלפון לשר האוצר, יש כאן הצעה שעל פניו נראית - - -

אביגדור יצחקי: הסיכום שלי עם שר האוצר ועם השרים הנוגעים בדבר, שנפצל ונגמור את זה עד סוף המושב.

גאלב מג'אדלה: רגע, עכשיו אתה מחדש.

גאלב מג'אדלה: אני לא שמעתי את זה ממך אף פעם.

גאלב מג'אדלה: אתה צריך לומר את זה ליושב ראש הוועדה, לא לומר לעם ישראל.

אביגדור יצחקי: אני לא רואה כאן את עם ישראל.

גאלב מג'אדלה: אתה כקואליציה ביקשת לפצל, לא צירפת שום התחייבות וגם לא לוח זמנים.

גאלב מג'אדלה: אם אתה מודיע לפרוטוקול, שעד תום המושב הזה, בהסכמת האוצר, נקדם את הצעת החוק, אני אלך על זה.

אביגדור יצחקי: זה מה שאני אומר.

אביגדור יצחקי: החוק הוא חשוב.

אפרים סנה: אדוני היושב ראש, אני מציע שתכריז על הפסקה קצרה על מנת שאדוני יושב ראש הקואליציה ואנוכי נצא להתייעצות קצרה.

גאלב מג'אדלה: אני מוכן, אני מוכן להתייעצות אפילו כאן בוועדה.

גאלב מג'אדלה: אם אדוני יושב ראש הקואליציה מוכן להתחייב - - -

אביגדור יצחקי: אני מוכן להתחייב שהקואליציה תביא את ההצעה הזאת בדרך של מציאת פתרון.

אביגדור יצחקי: אל"ף, נמצא פתרון למקורות הכסף.

אביגדור יצחקי: בי"ת, נמצא פתרון, שכל הכסף הזה שייגבה – שהאוצר מסכים לזה – יעבור לנושא המחזור.

אביגדור יצחקי: וכל זאת עד סוף המושב הזה.

גאלב מג'אדלה: איך נבטיח את זה?

אפרים סנה: אדוני היושב ראש, אם תואיל להכריז על הפסקה קצרה, נשב כמה דקות בחדרך ונדבר.

גאלב מג'אדלה: אני נענה ליושב ראש סיעת העבודה, אני מכריז על הפסקה של חמש דקות.

גאלב מג'אדלה: רבותיי חברי הכנסת, אני מחדש את הישיבה.

גאלב מג'אדלה: חבר הכנסת יורי שטרן קודמי בתפקיד רצה לומר כמה דברים.

גאלב מג'אדלה: בבקשה.

יורי שטרן: לגבי תכנון ובנייה, כבוד היושב ראש יודע ואני רוצה להזכיר לחברי הוועדה, במיוחד החדשים, מה היה בוועדה בסעיף של תכנון ובנייה.

יורי שטרן: לפני שנתיים וחצי, בדצמבר 2003, בחוק ההסדרים דאז, היה סעיף של תכנון ובנייה שביקש לצמצם את הסמכויות של הוועדה לשטחים פתוחים, באותה צורה כפי שזה הפעם.

יורי שטרן: הוועדה החליטה אז, לא לעשות את זה בקצב המואץ של דיוני חוק ההסדרים, זה לא שייך לתקציב, זה נושא כבד.

יורי שטרן: החלטנו לפצל ובסיכום הישיבה פניתי למשרד הפנים ומשרד האוצר וביקשתי לבוא עם הצעה של שינוי מנגנון תכנון ובנייה.

יורי שטרן: כיושב ראש הוועדה אמרתי, שאנחנו רוצים לצמצם את הביורוקרטיה, אבל יש כאן אינטרסים של איכות הסביבה, זכותם של אזרחים להתנגד, נעשה זאת בכובד ראש.

יורי שטרן: אמרתי, תביאו הצעה מסודרת ונדון בה בוועדה.

יורי שטרן: עברו שנתיים וחצי, משרד הפנים מעולם לא הביא שום הצעה לשולחן הדיונים, שום דבר שאפשר היה לדון בו על מנת להגיע לעומק הדברים, גם לצמצם ביורוקרטיה מיותרת וגם לשמור על האינטרסים האזרחיים והסביבתיים.

יורי שטרן: ועכשיו, שוב הם מגיעים עם אותה הצעה.

יורי שטרן: אני שואל אתכם חברי הכנסת, הרי זה ביזוי הכנסת, זה עניין של מאבק שלנו ככנסת וכחברי כנסת, אם אנחנו רוצים לדון ברצינות במשהו ומשרדי הממשלה מקבלים על כך רמז עבה ולא עושים דבר, מנסים, בחסות ותחת הכותרת של חוק ההסדרים, להכניס את השינויים המהותיים, האם זאת ההתנהגות שאנחנו מצפים מהממשלה כלפי הכנסת?

יורי שטרן: זה חוסר תום לב מובהק.

אביגדור יצחקי: ואז שוב יעברו שנתיים וחצי, לא יביאו שום דבר.

דב חנין: אתה בקואליציה.

יורי שטרן: לא יכול להיות, רוצים חוק רציני, מכינים אותו כחוק רציני ודנים בו ברצינות ולא כגנבים בלילה.

דב חנין: אדוני היושב ראש, בדקות אלה קיבלתי מכתב מד"ר דינה רצ'בסקי, שעד לפני כשנה היתה מנהלת מינהל לתכנון במשרד הפנים.

אביגדור יצחקי: אתה רוצה לצטט אותה?

דב חנין: אני רוצה לצטט, בהחלט, אני מוכן לקרוא את כל המכתב.

אביגדור יצחקי: היא לא פה והיא לא יכולה להגיב, אבל זה שיא הטומאה של התכנון.

דב חנין: אני מתקומם על דבריו הנוראיים של חבר הכנסת יצחקי, הם לא ראויים לכנסת ישראל.

דב חנין: גברת רצ'בסקי מפנה את תשומת לבנו לכך שבכל התיקון הזה – אנחנו מדברים רבות על דוח זיילר אבל יש עוד דוח זיילר אחד שנגע למערכות התכנון – אנחנו מתעלמים לחלוטין ממה שדוח זיילר הקודם אמר.

דב חנין: אני יודע שדוח זיילר זה לא דבר פופולארי היום, אבל בכל זאת, הוקמו ועדות ואנחנו אמורים להתחשב במסקנותיהן.

דב חנין: אם לא נפצל את הסעיף, הייתי מבקש שנדון במכתב הזה כי יש בו כמה שאלות רציניות.

גאלב מג'אדלה: איזה סעיף?

דב חנין: החלק של התכנון והבנייה.

דב חנין: אם לא נפצל אותו היום מחוק ההסדרים, אני מבקש לדון בו.

גאלב מג'אדלה: איזה סעיפים לפצל?

דב חנין: היא מתייחסת בעיקר לנושא של הוועדות המקומיות, היחסים שבין הוועדות המקומיות והמחוזיות.

אפי איתם: אדוני היושב ראש, אני קורא בעיתון, שגם ראש הממשלה בעד פיצול.

אפי איתם: כתוב: אולמרט שוקל התכנסות מפוצלת לתקציב.

אפי איתם: אני מציע להתחשב גם ברצונו של ראש הממשלה.

גאלב מג'אדלה: חברים יקרים, אנחנו רוצים להציע הצעת פשרה.

גאלב מג'אדלה: בנושא הטמנות ומחזור, אנחנו מפצלים את הצעת החוק.

גאלב מג'אדלה: מפצלים את הצעת החוק תוך התחייבות שעד סוף המושב הזה נביא הצעת חוק שתכלול קרן ייעודית עם כסף "צבוע", שלא יהיה מקום לספקות.

גאלב מג'אדלה: ידיו של האוצר יהיו בעניין, לא כנגד העניין, ונעשה זאת עד סוף המושב.

גאלב מג'אדלה: הצבעה

גאלב מג'אדלה: נגד – אין

גאלב מג'אדלה: ההצעה התקבלה.

גאלב מג'אדלה: ההצעה התקבלה.

אפי איתם: אדוני היושב ראש, זה מחטף.

אפי איתם: אני מתנגד למה שעשה כבודו, זאת הצבעה במחטף.

דוד אזולאי: למה אתה אומר מחטף?

דוד אזולאי: היו כאן מספיק דיונים, הגיע הזמן להצביע.

גאלב מג'אדלה: האחרון שאפשר להאשים אותו במחטף זה יושב ראש ועדת הפנים.

גאלב מג'אדלה: תאמין לי, עוד לא היה מחטף אחד.

אפי איתם: מכיוון שהנחת הצעה בפנינו, גם להצעה הזאת לא היה פסול אם היינו מגיבים שתיים שלוש דקות, נכון שזה כביכול לאחר מעשה.

אפי איתם: ההצעה הזאת היא הכי עקומה שיכולה להיות.

אפי איתם: אם יש נושא שיש לו איזה נגיעה לעניין התקציבי זה סוגיית המטמנות.

אפי איתם: אתמול האוצר הסביר שיש כאן כסף וקרן, ואם יש נושא שאין לו שום נגיעה לשום נושא תקציבי, כל הנושא של חוק התכנון והבנייה, עליו אתה רוצה להסביר עכשיו במסגרת חוק ההסדרים - - -

גאלב מג'אדלה: מי אמר את זה?

אפי איתם: תשים את ההצעה בפנינו.

גאלב מג'אדלה: שמתי, זה סעיף ראשון, חכה, יבוא סעיף שני, תכנון ובנייה.

אפי איתם: אם אמרת שזה סעיף ראשון, בסדר.

גאלב מג'אדלה: אמרתי.

מירי פרנקל-שור: אדוני היושב ראש, אני רוצה להודיע לפרוטוקול, הוועדה החליטה על פיצול סעיף 21 פסקאות 2-4, וסעיף 22 להצעת חוק ההסדרים במשק המדינה.

אביגדור יצחקי: ביקשתי מהיושב ראש לפצל את הנושא של המטמנות, אני לא כל כך מסכים שאין לזה משמעות תקציבית בחוק התקציב.

אביגדור יצחקי: מדובר בהיטל חדש, מאחר והנושא של איכות הסביבה חשוב והמחזור הכי חשוב, אנחנו בעד ליצור מצב שיהיה כסף, כשהוא יגיע, שיהיה צבוע לטובת המחזור.

גאלב מג'אדלה: במסגרת קרן ייעודית.

אביגדור יצחקי: במסגרת קרן.

אפי איתם: קרן ייעודית, את המילה ייעודית לא שמענו.

אביגדור יצחקי: קרן ייעודית.

אביגדור יצחקי: נשב על המדוכה ונגמור את הנושא עד סוף המושב.

אביגדור יצחקי: נצביע ונביא את ההצעה למליאה כדי להגיע לסיכום כולל גם על הרכב הנציגים והייעודים שלהם.

ראובן ריבלין: העמדה הבסיסית של המתנגדים היתה, שכל הפרק הזה בחוק ההסדרים צריך להיות מפוצל מחוק ההסדרים.

ראובן ריבלין: זאת היתה עמדתנו ואז אמרו, שהעניין יעבור לוועדות הייעודיות, זה כבר דבר חשוב כי כאן הדיון רציני יותר מבחינת היכולת לדון בהיבטי החוק עצמו ולהשפיע עליו.

ראובן ריבלין: ביקשנו לפצל את החוק והבקשה עדיין מונחת לפניך.

ראובן ריבלין: כרגע ביקשת לפצל את הפיצול.

ראובן ריבלין: בשלב זה, בהסכמה או בהצעה שלך לפצל חלק ממשהו שאנחנו ביקשנו לפצל את כולו.

ראובן ריבלין: אני מבין שאתה מתכוון להצביע את המשך הפיצול, זאת אומרת להצביע ביום ראשון את הפיצול של כול הפרק.

ראובן ריבלין: כרגע הסכמת לפצל חלק מהחוק.

ראובן ריבלין: זה לא אומר שאנחנו מסכימים שבשאר החוק לא תוצבע שאלת הפיצול.

גאלב מג'אדלה: אדוני מדבר על איכות הסביבה?

ראובן ריבלין: אני מדבר על הפרק שאתה דן בו כרגע, המטמנות.

גאלב מג'אדלה: יש כאן אי הבנה, תסביר היועצת המשפטית.

מירי פרנקל-שור: חבר הכנסת ריבלין, ההחלטה של הוועדה מתייחסת לפרק ז', איכות הסביבה, אבל כאן יש שני נושאים, נושא אחד הוא נושא המחזור שלא מצוי בפני הוועדה הזאת אלא מצוי על שולחן ועדת הכלכלה.

מירי פרנקל-שור: לפיכך, לא אמרתי שיפוצל כל הפרק מכיוון שחלק מהנושאים, סעיפים של תיקון חוק פיקדון על מיכלי משקה, מצויים בוועדת הכלכלה, הוצבע ויעבור למליאה.

מירי פרנקל-שור: כל נושא המטמנות מצוי על שולחן ועדת הפנים.

מירי פרנקל-שור: כל הנושא, פרק ז', איכות הסביבה, שמצוי על שולחנה של ועדת הפנים, הוועדה קיבלה החלטה על פיצול.

ראובן ריבלין: בסדר גמור.

ראובן ריבלין: אז באיזה מסגרת רוצה להעלות חבר הכנסת חנין את הנושא של תכנון ובנייה?

גאלב מג'אדלה: זה הסעיף הבא אדוני.

גאלב מג'אדלה: לגבי תכנון ובנייה - יש מחלוקת מהותית בשני נושאים.

גאלב מג'אדלה: האחד, סמכויות הוועדות המקומיות.

גאלב מג'אדלה: השני, שמירה על קרקע חקלאית ושטחים פתוחים.

גאלב מג'אדלה: הבאנו את המחלוקת בפני ידידנו, חבר הכנסת יצחקי, יושב ראש הקואליציה, אמרנו, לא ניתן להעביר את זה כי אנחנו רוצים דיון מהותי, מדובר בנושאים תכנוניים מהותיים.

גאלב מג'אדלה: לצערי הרב, מה שהתחיל חבר הכנסת יורי שטרן, שאמר להם, תביאו את הצעת החוק ונדון בה, לא הביאו דבר, הייתי כאן שנה וחודשיים, לא הביאו את החוק הזה, אני אומר לכם חד משמעית, שלא יהיו ספקות, אנחנו נעשה את הרפורמה בנושא תכנון ובנייה לטובת האזרח.

גאלב מג'אדלה: כל הביורוקרטיה, כל החסמים שאתה לא רוצה ושר הפנים לא רוצה, אני לא רוצה עוד לפניכם.

גאלב מג'אדלה: אבל אמרנו ליושב ראש הקואליציה, יש כאן שני סעיפים מהותיים, בואו נפצל אותם, אפשר לדון בהם עד סוף המושב.

גאלב מג'אדלה: אמר, לא.

גאלב מג'אדלה: לצערי, לא ראיתי את הדברים.

גאלב מג'אדלה: דיברתי על רפורמה, אבל לא הרפורמה הזאת, רפורמה קצת שונה.

דוד אזולאי: אדוני היושב ראש, אולי אפשר להתחיל את הישיבה מאוחר יותר, יש אנשים שבאים מרחוק.

גאלב מג'אדלה: בשעה תשע בבוקר.

גאלב מג'אדלה: טוב לגברתי?

גאלב מג'אדלה: טוב לאדוני שבא מעכו?

דוד אזולאי: כן.

גאלב מג'אדלה: התחייבתי הפעם ואני לא חוזר מהתחייבותי, כל הכוחות, כל המוחות, כל ההסתייגויות, כל הגופים, כל הארגונים, מוזמנים.

גאלב מג'אדלה: תודה רבה, הישיבה נעולה.